มันนี่ทูเดย์
สรรพสามิตมั่นใจเก็บภาษีเกินเป้า
9 เม.ย. 2558

สรรพสามิตมั่นใจเก็บภาษีเกินเป้า
นายสมชาย พูลสวัสดิ์ อธิบดีกรมสรรพสามิต เปิดเผยว่า คาดว่าปีนี้กรมจะจัดเก็บรายได้เกินเป้าหมาย 2 หมื่นล้านบาท หรือจัดเก็บได้ 4.4 แสนล้านบาท เนื่องจากคาดว่าการปรับขึ้นภาษีน้ำมันดีเซล ทำให้ทั้งปีจัดเก็บภาษีน้ำมันได้ 1 แสนกว่าล้านบาท 
สำหรับ 6 เดือนแรกของปีงบประมาณ กรมจัดเก็บรายได้เกินเป้า 1.1 หมื่นล้านบาท โดยเดือน มี.ค.ที่ผ่านมา จัดเก็บเกินเป้า 6,000 ล้านบาท แม้ว่าจะเก็บภาษีรถยนต์ต่ำกว่าเป้า 2,000 ล้านบาท แต่คาดว่าการขายรถยนต์ในงานมอเตอร์โชว์ที่มียอดจอง 3.7 หมื่นคัน มูลค่า 4.6 หมื่นล้านบาท จะทำให้การเก็บภาษีรถยนต์ในเดือนต่อไปต่ำกว่าเป้าหมายน้อยลง
เคทีซีเฟ้นเยาวชนขึ้นผู้นำ
บริษัท บัตรกรุงไทย หรือเคทีซี จัดพัฒนาศักยภาพของเยาวชน ผ่านโครงการ Learn &amp; Earn @ KTC ภายใต้แนวคิด “Discover/Dream/Dare” สำหรับคนรุ่นใหม่ Gen Y แบ่งเป็น 3 ช่วง คือ 1) Discover มุ่งสนับสนุนให้นิสิต-นักศึกษาค้นพบบุคลิกและความเป็นตัวตนที่แท้จริง 2) Dream เข้าร่วมกิจกรรมเวิร์กช็อปเพื่อสร้างแรงบันดาลใจ 3) Dare การเปิดโลกทัศน์จากประสบการณ์จริงนอกห้องเรียน นอกจากนี้ยังจัดประกวดโครงงานเพื่อเฟ้นหานิสิต-นักศึกษาที่มีผลการเรียนดี และผลการปฏิบัติงานเป็นเลิศในช่วงปลายปีนี้ เพื่อชิงรางวัลโครงการ Learn &amp; Earn @ KTC Top Performance Awards